b"\n_START_ARTICLE_\nXoc de terminaci\xc3\xb3\n_START_PARAGRAPH_\nEn astrof\xc3\xadsica, el xoc de terminaci\xc3\xb3 \xc3\xa9s el l\xc3\xadmit exterior de la influ\xc3\xa8ncia del Sol. \xc3\x89s el punt on la bombolla creada pel vent solar es desaccelera fins a una velocitat subs\xc3\xb2nica (amb respecte a l'estel) a causa de la interacci\xc3\xb3 amb el medi interestel\xc2\xb7lar. Aix\xc3\xb2 causat un escalfament per compressi\xc3\xb3 i un canvi en el camp magn\xc3\xa8tic. Es creu que el xoc de terminaci\xc3\xb3 es troba a entre 75 i 90 UA del Sol. El front de xoc de terminaci\xc3\xb3 no es troba sempre a la mateixa dist\xc3\xa0ncia del Sol a causa de les variacions en les erupcions solars._NEWLINE_El xoc t\xc3\xa9 lloc perqu\xc3\xa8 les part\xc3\xadcules del vent solar viatgen a uns 400\xc2\xa0km/s, mentre que la velocitat del so (a l'aire) \xc3\xa9s d'uns 0,33\xc2\xa0km/s (la velocitat exacta dep\xc3\xa8n de la densitat, que varia considerablement). El medi interestel\xc2\xb7lar, tot i que t\xc3\xa9 una densitat molt baixa, t\xc3\xa9 una pressi\xc3\xb3 constant; la pressi\xc3\xb3 del vent solar es redueix amb el quadrat de la dist\xc3\xa0ncia de l'estel. A mesura que hom s'allunya de l'estrella, la pressi\xc3\xb3 del medi interestel\xc2\xb7lar esdev\xc3\xa9 suficient per desaccelerar el vent solar fins a velocitat subs\xc3\xb2niques; aix\xc3\xb2 causa una ona de xoc._NEWLINE_M\xc3\xa9s enll\xc3\xa0 del xoc de terminaci\xc3\xb3 es troba l'heliopausa, on les part\xc3\xadcules solars s\xc3\xb3n frenades pel medi interestel\xc2\xb7lar, i despr\xc3\xa9s el xoc en arc, el punt m\xc3\xa9s enll\xc3\xa0 del qual les part\xc3\xadcules del medi interestel\xc2\xb7lar ja no s\xc3\xb3n estimulades._NEWLINE_Hi ha evid\xc3\xa8ncia que la sonda espacial Voyager 1 ja ha passat el xoc de terminaci\xc3\xb3 a una dist\xc3\xa0ncia d'unes 94 UA del Sol. En canvi, el Voyager 2 comen\xc3\xa7\xc3\xa0 a detectar-ne indicis a nom\xc3\xa9s 76 UA del Sol. Aix\xc3\xb2 implica que l'heliosfera pot tenir una forma irregular, m\xc3\xa9s inflada al pol nord solar i m\xc3\xa9s aplanada al sud._NEWLINE_La missi\xc3\xb3 Interstellar Boundary Explorer intentar\xc3\xa0 recollir m\xc3\xa9s dades sobre el xoc de terminaci\xc3\xb3 del sistema solar."